Alternativets folkevalgte politikere skal i højere grad være med til at finansiere partifællers valgkampe.

Det mener en række Alternativet-medlemmer, som derfor foreslår at indføre en partiskat for Alternativets nuværende 10 folketingsmedlemmer - samt eventuelle borgmestre, rådmænd, ministre og europaparlamentarikere, som partiet måtte få i fremtiden.

- Vi foreslår, at når man kommer ind og varetager en plads, hvor man får en ganske pæn hyre, betaler noget til partiet, så de penge for eksempel kan bruges til en valgfond, siger Lene Ezzaaf, der er forperson for Alternativets afdeling i Vordingborg.

- Det handler ikke mindst om, at alle skal have mulighed for at stille op uden at skulle til egne lommer. De er jo ikke altid lige store, siger hun.

30.000-40.000 om året

Konkret foreslår Alternativets Vordingborg-afdeling, at man med udgangspunkt i ”den nedre grænse for topskat i 1993” indfører en partiskat.

Det vil i praksis vil betyde, at hver af de nuværende 10 folketingsmedlemmer årligt skal betale et sted mellem 30.000 og 40.000 kroner til partiet. Grundlønnen for et almindeligt folketingsmedlem er i dag på 638.351 kroner om året. Dertil kommer en række tillæg.

Andre partier i Folketinget opererer også med en partiskat. Hos Socialdemokratiet skal alle folkevalgte medlemmer med løn betale to procent i partiskat, mens folketingsmedlemmer og borgmestre i SF betaler fem procent.

Vi skal ikke bare kopiere Enhedslisten. Det vil være en kæmpe fejl. folketingsmedlem pernille schnoor (å)

Hos Enhedslisten reguleres lønnen efter, hvad en metalarbejder omtrent modtager i løn. Det betyder, at partiets folketingsmedlemmer betaler cirka 100.000 kroner i partiskat om året af deres grundløn.

- Vi har lagt os midt imellem blandt andre Enhedslisten, og hvad de har af satser, siger Lene Ezzaaf fra Alternativets lokalafdeling i Vordingborg.

- Men vi ser ikke så meget på, hvor meget man skal lægge, men mere på, at man står tilbage med, hvad der svarer til en god løn på det danske arbejdsmarked, siger hun.

’Det er lidt gammelpolitisk kultur’

Det står forud for partiets landsmøde i denne weekend ikke klart, om der vil være opbakning til forslaget.

Forkvinde for folketingsgruppen, Josephine Fock, foreslog selv at indføre en partiskat for to år siden, men partiledelsen på Christiansborg har ikke ønsket at kommentere det aktuelle forslag inden weekendens landsmøde af respekt for den forestående debat.

Sundhedsordfører Pernille Schnoor fra partiets folketingsgruppe vil dog gerne give sin holdning til kende. Hun står – hvis forslaget bliver vedtaget – til at betale mellem 30.000-40.000 kroner i partiskat.

Pernille Schnoor mener imidlertid ikke, at det nødvendigvis er en god ide at indføre en decideret partiskat, som man kender det fra andre partier.

- Det er lidt gammelpolitisk kultur, synes jeg. Vi skal være dem, der finder på nogle nye måder at gøre tingene på. Vi skal ikke bare kopiere Enhedslisten for eksempel. Det vil være en kæmpe fejl, siger Pernille Schnoor.

Læs også : Alternativets tillid til S vakler på grund af Henrik Sass

Så hellere crowdsourcing

Pernille Schnoor understreger, at hun grundlæggende synes godt om tanken bag forslaget, men at Alternativet bør overveje andre måder at sikre finansiering til partimedlemmernes valgkampe.

Det skyldes også, at der i dag er relativt få lønnede folkevalgte Alternativet-medlemmer til at betale den foreslåede partiskat.

- I det nuværende tilfælde vil det være de 10 folketingsmedlemmer, der skal finansiere alle de andre partimedlemmers valgkampe, siger Pernille Schnoor.

- Det kan i forvejen være svært at tiltrække kvalificerede medlemmer af Folketinget, fordi det kræver rigtig meget af ens privatliv og eksempelvis at sætte sin karriere på hold, mens man er i Folketinget. Hvis man vil undgå, at det kun er 24-årige, der kommer ind, og sikre, at man også har mennesker med lang erfaring, som den nuværende gruppe jo består af, så kan det være rigtig svært, siger hun.

Læs også : Alternativet taler om ligestilling, men har massiv overvægt af mænd som kandidater

Andre måder at sikre midler til valgkampe kunne være via crowdsourcing eller lignende, mener Pernille Schnoor.

- Man kunne lave nogle aktiviteter, events og happenings. Man kunne oprette noget, hvor man får noget tilbage og har en eller anden form for gevinst ud af at give noget. Det kunne være en oplevelse eller noget andet. Sådan som man bruger crowdsourcing normalt.

- Det kunne vi tænke meget mere i, i stedet for bare at kopiere andre partier på den front. Det ville være godt, hvis vi også var innovative på det punkt, siger Pernille Schnoor.